Frasier

Frasier on yhdysvaltalainen komediasarja, jota esitettiin Yhdysvalloissa yksitoista tuotantokautta vuosina 1993–2004. Sarjan päähenkilö on snobistinen seattlelainen radiopsykiatri Frasier Crane (Kelsey Grammer). Frasier on spin-off Terveydeksi-komediasarjasta, jonka yksi päähenkilö Frasier Crane oli.

Frasier palkittiin lukuisilla Emmy- ja Golden Globe -palkinnoilla, ja pääosan esittäjät Kelsey Grammer ja David Hyde Pierce saivat useita henkilökohtaisia palkintoja.

Frasieriä on luonnehdittu tyylipuhdasta amerikkalaista sitcomia älykkäämmäksi. Sarjan ydinteema on se, kuinka päähenkilö kykenee omaa ammattietiikkaansa hyödyntäen ymmärtämään/väärinymmärtämään itsensä ja läheistensä elämää hämmentävät tapahtumat.

Frasierille on tehty kaksi jatkokautta, jotka esitettiin vuosina 2023–2024. Kelsey Grammer palasi rooliinsa Frasierina, mutta monet muut päähahmot ovat uusia.

 Syntyhistoria 
Kelsey Grammerin esittämä Frasier Crane ilmestyi televisioon Terveydeksi-sarjan kolmannella tuotantokaudella, kun hän alkoi näkyä sarjan tapahtumapaikkana toimivassa baarissa tyttöystävänsä, tarjoilijatar Dianen seurassa. Intellektuelli Frasier lisättiin sarjaan vastakohdaksi Dianen entiselle miesystävälle, jätkämäiselle baarimikko Samille. Frasierista tuli sarjan vakiohahmo viidennestä kaudesta alkaen. Dianen poistuttua sarjasta Frasier alkoi seurustella kollegansa, tohtori Lilith Sterninin kanssa ja meni tämän kanssa naimisiin. Heille syntyi lapsi ja lopulta heille tuli avioero sarjan viimeisellä kaudella. Heidän suhteensa laatu jää lopussa kuitenkin määrittelemättä tarkasti, koska tuottajat halusivat pitää kaikki vaihtoehdot avoimina spin-off -sarjaa ajatellen.Darowski & Darowski 2017, luku ”1. Frasier before Frasier.”

Terveydeksi-sarjan tuottajat päättivät aloittaa Frasier Cranen oman spin-off -sarjan vuonna 1993. Frasierin tärkeilevässä mutta sympaattisessa hahmossa nähtiin tarpeeksi monipuolisuutta omalle sarjalle. Näyttelijä Kelsey Grammerin vaatimuksesta uusi sarja otti mahdollisimman paljon etäisyyttä emosarjaansa. Sen tapahtumapaikaksi valittiin mantereen vastakkaisen länsirannikon Seattle, Frasierin synnyinkaupunki. Frasierin pilottijakson alussa kuullaan Frasierin monologi, jossa hän kertoo aloittaneensa elämänsä uudelleen avioeronsa sekä työuransa paikoilleen jäämisen vuoksi. Moni Terveydeksi-sarjan vakiohahmoista teki kuitenkin vierailuja Frasierissä vuosien varrella.Darowski & Darowski 2017, luku ”2. Frasier on His Own.”

Suurin osa Frasierin päähahmojen näyttelijöistä valittiin rooleihinsa ilman koe-esiintymistä. Frasierin pikkuveli Niles lisättiin sarjaan, kun havaittiin, että näyttelijä David Hyde Pierce näytti aivan nuoremmalta Kelsey Grammerilta. Frasierin isää esittävä John Mahoney oli tuottajille tuttu Terveydeksi-sarjan viimeiseltä kaudelta. Hänen fysioterapeuttinsa ja Fraserin taloudenhoitaja Daphne Moonin rooliin otettiin Seinfeldissä vaikutuksen tehnyt Jane Leeves. Ainoastaan radiotuottaja Roz Doylea esittävä Peri Gilpin joutui kilpailemaan roolistaan loppuun asti Lisa Kudrow’n kanssa. Nilesin ensimmäinen vaimo, rikkaan suvun perijätär Maris esiintyy vain varjokuvana, kasvot peitettynä tai selin kameraan. Rooliin ei koskaan löytynyt sopivaa näyttelijää, koska erittäin eksentrinen roolihahmo oli ehtinyt kehittyä sitä ennen jo liian pitkälle.

 Juonikuvioita 

Sarjan alussa Frasier muuttaa Bostonista entiseen kotikaupunkiinsa Seattleen ja aloittaa työt paikallisena KACL-radion radiopsykiatrina. Hän alkaa myös lämmittää uudelleen suhdetta isäänsä Martiniin ja neuroottiseen pikkuveljeensä Nilesiin. Martin muuttaa Eddie-koiransa kanssa asumaan Frasierin luokse jouduttuaan jäämään eläkkeelle poliisin työstään lonkkaansa saadun ampumavamman takia. Martinia kuntouttamaan palkataan englantilainen fysioterapeutti Daphne, joka niin ikään asettuu asumaan Frasierin luokse taloudenhoitajana. Sarjassa seurataan muun muassa Cranen veljesten ja heidän isänsä sekä näiden puolisoitten ja ex-puolisoitten välisiä perhekonflikteja: Frasier ja Niles arvostavat molemmat korkeakulttuuria sen kaikissa muodoissa eivätkä välttele asian jatkuvaa esilletuomista, Martin taas on maanläheisempi käytännön mies, joka joutuu tuon tuostakin kestämään poikiensa erikoisia tempauksia. Varsinkin sarjan alkupuolella Frasierin ja Martinin totutteleminen toisiinsa asuintovereina on monien vitsien aihe, ja läpi sarjan eräs ydinteemoista on myös Frasierin ja Nilesin välinen sisaruskilpailu ja kädenvääntö keskinäisestä paremmuudesta. Tärkeäksi juonikuvioksi kohoaa lisäksi Nilesin tuntema vetovoima Daphnea kohtaan ja hänen toivottomat yrityksensä kertoa se Daphnelle.

 Henkilöhahmoja 

 Jaksot 
 Luettelo televisiosarjan Frasier jaksoista
Kausilla 1 – 9 kuvasuhteena oli 4:3.

 Ennätyksiä 
 Frasier voitti ennätykselliset 37 Emmy-palkintoa yhdentoista vuoden aikana (Game of Thrones rikkoi ennätyksen vuonna 2016). Sarja sai muun muassa viitenä peräkkäisenä vuonna (1994–1998) parhaan komediasarjan palkinnon. Kelsey Grammer ja David Hyde Pierce voittivat molemmat neljä Emmya, joista kumpikin yhden sarjan viimeisellä tuotantokaudella.
 2020-luvun jatkokaudet mukaan lukien Kelsey Grammer on esittänyt Frasier Cranea 40 vuoden ajan.

 Frasier Suomessa 
Suomessa Frasieriä esitti Yle TV1 vuosina 1994–2005. Nelonen on esittänyt sarjaa myöhäisilloissaan 5. toukokuuta 2008 lähtien.

 Lähteet 

 Viitteet 

 Aiheesta muualla 


 Frasierin fanisivusto. 
 Nelonen – Frasier.

*
Luokka:Seulonnan keskeiset artikkelit